정조 19년
乙卯六月初四日未時上御熙政堂大臣備局有司堂上御史吏兵曹堂上漢城府堂上留待諸堂入侍時行左承旨林濟遠行右承旨李益運假注書洪奭周記注官金錫泰金良倜左議政兪彦鎬判敦寧徐有隣行司直金持默沈頤之禮曹判書閔鍾顯刑曹判書李得臣吏曹判書尹蓍東戶曹判書李時秀兵曹判書沈煥之行副司直李漢豐徐龍輔漢城判尹李在學左尹閔台爀右尹洪仁浩慶尙道暗行御史柳畊以次進伏訖上曰收議皆已持來乎彦鎬曰收議今已齊到而皆無異同矣上敎畊曰嶺南民情如何畊曰前年歉荒甚於壬子云而民情則不甚遑急亦未見塡壑之民矣臣於四月初一日徒步過嶺遍爲巡視則麥田之殺靑者只是一處故仍問如此荒年何以能待麥熟則皆曰尙有蓄積而且賴朝家停減之惠云矣上曰雨暘則何如耶畊曰去月十八九日雨澤頗爲霑足農形則幾皆移秧雖有高燥處未移者亦不過十分之一矣上曰道伯之廉聲何如義州時耶畊曰賑政則實心擧行而廉聲則不如義州時矣壬子大水後永災田結收拾準摠而間多虛結小民以此稱怨而此則非道臣之罪也上曰以其家之人特畀此道意蓋有在若誠不如義州時則便同他人之貪聲矣上曰吏兵判回啓可也蓍東曰此嶺南暗行御史柳畊書啓也慈仁縣監朴孝成人固醇謹治亦殫竭捧還則周察民情抄戶則不遺窮戶饋粥必親簸殼優給而偏任奸吏米四百三石零租二千七百九十石零太一百四十三石零虛勘反作巡營換作租條米一百六十石每石捧價三兩加出租一百三十石私自發賣每石捧價二兩一錢分給結夫換作立本零錢五百二兩零歸於私槖其外倉色輩偸弄之米又爲二百四十石諸條所犯係是不法爲辭虛留反作與立本私用厥數夥然不可以略有稱譽有所容貸於諸條不法之罪爲先罷黜令該府拿問處之何如上曰依爲之出擧條蓍東曰玄風縣監玄重祚本自儱侗治不綜明賑粥分饋淡濁相和溫煖不適粥米每巡贏餘或四五斗二三斗盡歸監色之偸食歉歲徵債朝飭申禁而用棍督捧殘寺紙役官用有定而該色索賂爲辭治績與賑政一無可取有不容仍置罷黜何如上曰依爲之出擧條蓍東曰尙州牧使兪漢敦年旣衰邁性欠振刷賙賑則親饋欠誠還政則監色專委前牧使趙尙鎭徵逋捧還極其精實而不出朞年統還分給實民不願該色受賂而存拔邑里産胎用爲藥餌巷言至謂之夭札爲辭以大邑老鍊之手今此論列無一僅可有諸般貶辭其在事體不可仍置該牧使兪漢敦罷黜何如上曰依爲之出擧條蓍東曰固城縣令鄭宅昌賑政雖勤抄飢多漏還穀太半空殼奸吏偸弄精實闔境莫不受害實戶避而移鄕窮民轉而之他自秋至春流離者至於數百戶之多倉庭還分石疎穀麤一夫竝擔三包寺貢收捧隣徵族侵該色操縱民情實爲矜惻爲辭如此之類難責蘇弊之政罷黜何如上曰依爲之出擧條蓍東曰宜寧縣監具忠元倉奸莫察小民受害米四百二十石零太一百七十六石零以已捧樣反作租一丁二百石零監色輩偸弄於分條中每石捧價二兩二錢以一兩立本牟一千五百石留庫中加分鎭海移轉耗一千石麤荒出給民不願受則每石一兩一錢防給換出精實穀一十石每石捧價二兩而盡歸私槖民怨朋興則統耗米一百五十八石每石以一兩防納每面稱以蠲役錢各給二十兩巡倉時開庫還衙任其倉屬之恣意幻弄若取己物負戴相續倉色隨民貧富每戶加錄爲四五斗或二三升畢賑後略設杯盤招饋戶里監任輩縱妓索錢怨讟如沸論其罪犯有難容貸爲辭諸般論列若是狼藉爲先罷黜其罪狀令攸司拿問處之何如上曰依爲之出擧條蓍東曰金海府使金處漢輕囚滯獄動費旬望大同督捧一何煩撓祀典申飭前後嚴明而發告壇門無鎖鑰庭沒茂草位版書題極甚不敬爲辭壇閣申飭前後何如而身爲守宰不遵朝令如此卽此一事不可無罪令該府拿問處之何如上曰依爲之出擧條蓍東曰召村察訪金基普還賑之存拔首吏干涉顔私是循屬驛之立馬請囑惟聽駑駘率多爲辭郵官之任惟有分還立馬是掌而兩條俱如是無狀罷職何如上曰依爲之出擧條蓍東曰慶州府尹宋銓飢口多捐瘠之歎聽斷欠剖決之明民訴之裂破投水有駭聽聞窮民之願付賑籍替治面任羅王廟移建時朝家特軫農民雇價以米會減而動民赴役幾近數千名以金爲姓者名以扶助捧錢爲三百金至於殘僧之橫罹雖非自己之染指莫察奸猾之容手杯酌稍過妓樂太頻爲辭論列雖如此旣無不法入己之事本府以難治大邑數遞可悶姑先推考警責忠州牧使金履銈柔善太過剛核不足昨秋還穀之以錢代捧每石二兩而分給不過一兩今春賑政之抄出飢民當入而不入實惠未遍奸猾不戢吏緣舞弄爲辭本州之前後道狀與繡啓或褒或貶已經稟處申飭還官纔十餘日今者繡衣論列又如此過路探察遣辭草略今姑推考何如上曰依爲之出擧條蓍東曰栍邑中熊川縣監金忠國延日縣監成道明長鬐縣監趙惠鎭晉州前牧使李德鉉咸安郡守沈厚之本道沿路聞慶縣監李永瑗咸昌縣監朴載淳星州牧使具膺前牧使成種仁泗川縣監李邦祚鎭海縣監呂宅祖梁山郡守吳鼎源彦陽縣監李邦幹開寧縣監金喆淳幽谷察訪李彙自如察訪朴向榮黃山察訪韓啓玉延豐縣監宋持敬他道沿路連源察訪李德升竹山府使柳仁喆龍仁前縣監徐理修廣州府尹徐美修楊州牧使韓光近平丘察訪池日賓或毁或譽無優績與顯疵沿邑則論列尤草略一竝置之何如上曰依爲之出擧條蓍東曰昌原府使李汝節行旣麤悖性又殘酷嚴刑猛棍威制一境言出於口無論曲直莫不奔走擧行還政則各穀精實分給之際少無欠縮賑政則飢口無漏醬鹽優給饋粥躬察譽騰道路而第其傷害人命看作尋常或猛棍或濫刑或瘐斃數年內致命者至於三十一人之多其中黃河允三父子之一時倂命鄭宅鉉三人行之無辜被殺鄭俊之以兩家獨子杖下捐生尤其慘毒有不忍聞漕倉儲留米一千三百石出給漕倉富民及兵船監官等處每石捧價十兩發賣三兩立本各面富民差任執頉罰定使令之役每名準捧十五兩出給該廳稱以贖錢每名各徵三十兩歸之私用者至爲六十餘人玄風良女威脅屬公因而作妾四處行客不計知否厚資路需使之交口延譽一二營裨之親近者納交深密藉援聲勢得其隨事庇護諸般罪犯若是狼藉而吏不敢言民莫敢議惟以道査方張擧望怨憤之少洩爲辭如此殘酷不法之類不可暫時仍置該府使李汝節前旣有行査之命爲先罷黜令該府拿來以繡啓論列發問目取服嚴處何如上曰依爲之道啓則賑政以首褒登聞而繡啓如是相反而一二親裨納交之說尤爲箚着於道臣其委折詳細陳達可也畊曰營裨雖不得指的誰某洪郞廳金裨將最爲信任而結交則密頻數往候書問絡屬之說鄰邑喧傳巡審之時該倅換着快子躬檢饌物營門今番補賑分俵錢爲四百兩而城門揭榜則以八百金爲辭鋪張其有力於監營者如非營裨牽私庇護蔽掩道伯之聰明則旣犯許多不法之罪而何以得此聲於營門乎於此一款難掩其交深之跡矣彦鎬曰昌原府使李汝節旣因繡啓該曹論罷而繡啓中論列諸條俱係不忍則道臣之首褒於賑政抑何故也且一二親裨納交之說旣登繡單則亦關道臣不察之失該道臣趙鎭宅令該府拿問處之何如上曰依爲之出擧條上敎畊曰昌原倅之毁譽甚多不均矣其傷害人命之事出於道路之傳聞而已爲出道詳査乎畊曰臣欲出道而道査已出故不爲之矣渠旣刑杖過濫以箝一邑之口故民皆怯威一味稱讚矣上敎濟遠曰卿在鄰邑也知其治績之如何乎濟遠曰臣則以爲善辦事之人矣大抵嶺南民俗極頑欲做事於嶺南則不得不略用刑罰而至於傷人太過則極爲非矣煥之曰觀此慶尙道暗行御史柳畊書啓則前右兵使白師誾褊裨之歸路載妓惜未察飭爲辭矣凡營邑之當遞歸官婢之或除案或除役一循顔私少無所惜固爲近日之痼弊而褊裨之輩亦敢效尤至於載妓而歸此習不可不一番飭礪當該裨將令攸司問名科治其載歸之妓分付該閫卽爲刷還當該兵使白師誾不能察飭之罪宜施罷職之典而其餘營將邊將監牧官或有褒論或有貶辭而別無表異之績亦無顯著之疵竝置之其中鳥嶺別將陸昌鎭頗有驕蹇之習殆多厭薄之意爲辭幺麽一邊將居官不能謹畏之狀推此可知今姑推考何如上曰依爲之出擧條上曰在外吏曹參議許遞今日政差出出榻敎上曰今日政差代守令中賑邑皆令今明內辭朝出榻敎彦鎬曰俄伏承擧修批旨有與未及登筵之大臣惠堂相議之命故發遣備郞問議于未登筵時原任大臣仍又往復於惠廳堂上則領議政洪樂性以爲伏見聖敎下者誠不勝欽仰攢祝之至當此國朝初有之慶年廣惠之盛德爲民之至意靡不用極可使蔀屋寒士窮巷賤民皆得以仰覩慈恩此誠迓景命導和氣之一端也惟願亟命有司依下敎劃卽擧行云右議政蔡濟恭以爲都城貧殘戶之以平倉米分糶亶出於至誠惻怛之誠意欽仰讚歎之外有何別見第巡數與斗數知倉米留儲之爲幾何戶摠多寡之又爲幾何然後可以磨鍊分排此非懸空預度者云領府事金憙以爲今此分糶之聖敎實爲拯濟之良策臣不勝欽仰之至云判府事李秉模以爲賑貸之政惟視緩急輕重而都下市直一味騰踊正所謂當急不可緩此重彼爲輕也今此摠米分糶之筵敎衆心自飽只有贊揚之不暇而已豈容他議至於量穀計巡分洞抄戶惟在有司之擧行而惻怛之音至及於貧士家婦女實心仰體推而行之則庶幾不患其寡可以有濟矣云宣惠廳堂上李命植以爲市直高騰近百年所未有故老病班戶之切急無復可言若以摠廳還穀各洞中精抄其顑頷困匱之類略略分糶則其數不至甚多爲惠則與天無極此外無他別見云諸大臣與惠堂之意旣如此則可謂詢謀僉同亟令京兆申飭五部官員及各洞尊位使之着意抄戶摠廳留庫米亦令預爲整待待抄戶成冊報來以爲定斗數巡數分給之地何如上曰依爲之出擧條龍輔曰今此分糶賙飢之命寔出於遇慶廣惠之盛意城餉雖曰體重臣豈敢有別見而目下分給秋後收捧之道不可不預先料量臣意則一依外邑移轉時守令領民受納之例無論分給與收捧令各該部官領率擧行恐合事宜下詢大臣處之何如上曰大臣之意何如彦鎬曰摠使所奏不無意見依此施行好矣上曰依爲之今番分糶有異常規收納時除耗當否大臣及有司諸堂各陳所見可也彦鎬曰名曰分糶則耗在其中而今此恩澤實係曠典似當有商量除耗之擧矣有隣曰還穀除耗尤係特恩待秋成觀民勢更議恐不晩矣頤之曰分糶濟飢實是曠絶之特恩除耗一款尤是特恩則雖不敢遽議除耗收捧若如借貸還報則似好矣蓍東曰除耗尤是特恩除耗則秋後更議似合事宜矣時秀曰糴政受耗雖是常法今番抄戶分糶旣出特恩若又除耗則尤係曠絶之澤矣上曰何必遲難仍爲除耗可也在學曰分糶之善不善在於抄戶之精不精而抄戶之節莫先於擇尊位曾於發賣之時亦有已行之例今番亦以卿宰以下各定尊位使之擇定副尊位抄報當部自當部一一摘奸後修報成冊於臣府事分付五部以爲擧行之地似好矣上曰依爲之尊位一款最爲要道自朝筵已有下敎者登筵卿宰先爲自求則餘外自當自求矣卿其知悉着意擧行可也出擧條上曰此月異於他月而都下市直太不成說城中之貧士窮民安知無羅州珍島之事乎分還元是法典而近來廢閣已久如欲常行則或恐有弊而如今之年善爲抄戶而行之則或可救其萬一矣京兆堂上專管爲之極擇尊位與部官眼同擧行抄亦善抄捧亦善捧必期於有實效可也上敎龍輔曰摠廳米都合幾何乎龍輔曰除北漢米通平倉新營合爲六千餘石矣上曰巡數則二巡或三巡俾免顑頷而已若太多則反爲重擔矣斗數則二斗或三斗無妨耶有隣曰抄戶然後斗數可定矣上曰分給之後如有難捧之慮則雖以諸臣俸祿充貸亦無不可失之於民又何妨耶在學曰大中小戶當爲分等乎有隣曰大中戶若竝抄之則有太濫之慮矣上曰大中戶亦或有可抄者外面屋子則雖大而其中則空空如也者若以大中戶見漏則亦豈不可㦖乎區別抄入乃尊位部官之任也上曰每度次對皆如今番亦庶幾矣今番事雖一民必有賴其益者矣命退諸臣以次退出